Naisen haju- ja makuaisti katosivat raa’an väkivallan seurauksena lopullisesti.

AVOVAIMONSA törkeästä pahoinpitelystä 3 vuoden 8 kuukauden vankeusrangaistukseen käräjäoikeudessa tuomittu kuopiolaismies vaati päästä heti vapaaksi, koska miehen mukaan hänen sosiaalinen tilanteensa huononee muuten olennaisesti. Itä-Suomen hovioikeus on hylännyt miehen kantelun.

45-vuotias mies oli kimpaantunut viime vuoden huhtikuussa kerrostaloasunnossa, kun hänen avovaimonsa oli heittänyt häntä tyhjällä oluttölkillä.

Avovaimo lähti poistumaan huoneistosta, mutta mies löi hänet nurin, potki kylkeen ja takoi naisen päätä useita kertoja kovaan lattiaan.

Nainen sai vaikeita vammoja päähänsä ja hänen henkensä onnistuttiin pelastamaan vain hätäleikkauksella Kuopion yliopistollisessa sairaalassa.

Nainen kärsii muun muassa näön ja kuulon heikkenemisestä ja hänen haju- sekä makuaistinsa katosivat lopullisesti.

Nainen on ollut pahoinpitelystä lähtien työkyvytön.

45-VUOTIAS mies kiisti Pohjois-Savon käräjäoikeudessa törkeän pahoinpitelyn ja myönsi syyllistyneensä törkeään vammantuottamukseen Käräjäoikeus tuomitsi hänet törkeästä pahoinpitelystä 3 vuoden 8 kuukauden vankeusrangaistukseen.

Käräjäoikeus velvoitti tuomitun korvamaan naiselle noin 64 000 euroa, joista kipu- ja särkykorvauksen osuus oli 25 000 euroa ja pysyvästä haitasta maksettavan korvauksen osuus 22 000 euroa.

Oikeus määräsi miehen välittömästä vangittavaksi.

MIES kanteli vangitsemispäätöksestä Itä-Suomen hovioikeuteen. Miehen mukaansa välitön vangitseminen on kohtuutonta, koska hänellä on työpaikka ja asunto ja hän on juuri valmistunut insinöörikoulutuksesta.

Mies valitti, että mikäli hänet pidetään edelleen vangittuna, sosiaalinen tilanne huononee ja myöskin mahdollisuudet maksaa vahingonkorvauksia heikkenevät.

– Vangitseminen ei ole asian laadun, hänen ikänsä tai muiden henkilökohtaisten olosuhteiden vuoksi kohtuutonta, hovioikeus perustelee.

Pääasian käsittely jatkuu hovioikeudessa.